Winde wat brande aandryf, woed voort, sê Weerdiens | Netwerk24
Deur Roslyn Baatjies 08 Junie 2017 16:33
Rookwolke het Donderdagoggend dik oor Mosel in Uitenhage gehang. Hier is De Wetstraat teen sonop.Foto: Johan Swiegers
Sterk wind al langs die Tuinroete tot by Port Elizabeth gaan dit moeilik maak vir brandweermanne om die verwoestende brande te stuit, sê Garth Sampson van die Suid-Afrikaanse Weerdiens.
Twee huise het reeds naby die Van Stadensrivier-omgewing afgebrand en die ses inwoners weet nie waar hulle nou gaan woon nie.
Damian du Rand, sy suster en haar drie kinders het saam met hul huis ook hul hond, Eat a lot, in die brand verloor.
Die houthuis van Gary Corson, sy vrou, Janine, en Kayleigh, hul dogter, is ook in die brand verwoes. Hulle het die huis destyds self gebou.
Sampson sê die wind wat die brande aandryf, sal voortduur.
"Soos die dag vorder, word die kans op reën minder. Geen reën word oor die naweek verwag nie."
"Ons verwag sterk tot stormsterk wind vir die res van die dag. Dit sal tot 17:00 westelik tot suidwestelik tussen 55 km/h en 65 km/h waai."
Sampson voeg by dat die wind sal begin afneem, maar dat dit teen 22:00 Donderdag teen tussen 20 km/h en 30 km/h sal waai.
"Dit sal dan in 'n ligte noordwestewind verander en later Vrydag sal die wind uit die noordooste waai."
Sampson sê daar is Donderdag 'n 30%-kans op reën langs die kus.
Intussen is daar gevra dat alle donasies vir die Knysna-gemeenskap na die Bidvest SACD-maatskappy in Deal Party, Port Elizabeth, geneem word. 'n Groot vragmotor gaan alle donasies na Knysna vervoer.